Virallinen lehti nro C 115 , 14/04/1997 s. 0196



A4-0099/94 Päätöslauselma Euroopan unionin ja Kazakstanin välisen kumppanuussopimuksen taloudellisista ja kaupallisista näkökohdista Euroopan parlamentti, joka - ottaa huomioon sopimuksen Euroopan unionista ja erityisesti sen ulko- ja turvallisuuspolitiikkaa koskevat määräykset, - ottaa huomioon Euroopan yhteisön perustamissopimuksen, - ottaa huomioon ehdotuksen neuvoston ja komission päätökseksi Euroopan yhteisöjen ja niiden jäsenvaltioiden sekä Kazakstanin välisen kumppanuus- ja yhteistyösopimuksen tekemisestä, - ottaa huomioon työjärjestyksensä 148 artiklan, - ottaa huomioon taloudellisten ulkosuhteiden valiokunnan mietinnön (A4-0099/94), A. on tietoinen Kazakstanin merkittävyydestä Keski-Aasiassa ja IVY:n valtioiden joukossa niin kokonsa kuin luonnonrikkauksiensakin puolesta, B. on tietoinen Kazakstanin kaivos- ja energiasektorin perustavasta merkityksestä maan taloudelle, C. on tietoinen sen avun tärkeydestä, jonka EU voi ja joka sen tulee antaa Kazakstanin talouden nykyaikaistamiseksi ja yksityistämiseksi samoin kuin maan liittämiseksi maailmantalouden yhteyteen; 1. Ilmaisee tyytyväisyytensä Euroopan unionin ja Kazakstanin välisen kumppanuus- ja yhteistyösopimuksen allekirjoittamiseen; 2. Ilmaisee tyytyväisyytensä tavoitteisiin, jotka nimenomaisesti vahvistettiin tässä sopimuksessa, jossa talous- ja kauppasuhteiden ja yhteistyön lisäksi sitoudutaan poliittisen vuoropuhelun käynnistämiseen, kansanvallan lujittamiseen ja ihmisoikeuksien kunnioittamiseen; 3. Hyväksyy kumppanuussopimuksen määräykset tavaroiden kaupasta ja toivoo samalla, että Maailman kauppajärjestön määräyksiä voidaan soveltaa mahdollisimman täysimittaisesti ja nopeasti Kazakstaniin; 4. Toteaa, että tekstiilituotteiden kaupasta on tehty erillinen sopimus, joka allekirjoitettiin 15 päivänä lokakuuta 1993 ja jota on sovellettu tilapäisesti 1 päivästä tammikuuta 1994, ja on huolissaan EU:n ja Kazakstanin välisen kaupankäynnin tulevaisuudesta tällä erityisen herkällä alalla; 5. Toteaa, että hiilen ja teräksen kauppa, joka on erityisen tärkeä Kazakstanille ja EU:lle, kuuluu kumppanuussopimuksen alaan; 6. Hyväksyy kumppanuussopimuksen määräykset työvoimasta ja yritysten sijoittautumis- ja toimintaehdoista sekä toivoo samalla, että niitä voidaan tulevaisuudessa muuttaa joustavammiksi; 7. Pitää erittäin tärkeänä rajan yli tarjottavien palvelujen kehittämistä EU:n ja Kazakstanin välillä sekä markkinoiden lakeja noudattavan palvelualan kehittämistä Kazakstaniin; 8. Arvostaa kummankin osapuolen ponnistuksia, joiden tarkoituksena on pääomakaupan vapauttaminen suorien sijoitusten sekä näiden sijoitusten tuoton rahaksi muuttamisen ja kotiuttamisen osalta sekä pidättyminen uusien rajoitusten asettamisesta pääomanliikkeille ja maksuliikenteelle; 9. Ilmaisee tyytyväisyytensä monimuotoisen yhteistoiminnan käynnistämisestä EU:n ja Kazakstanin välillä ja pitää erityisen tärkeänä kaikkea sitä, mikä koskee - matkailun ja kulttuurisuhteiden kehittämistä, - ympäristönsuojelua, - alueellista kehitystä; 10. Toivoo, ottaen huomioon Kazakstanin ja EU:n maantieteellisen etäisyyden ja viime aikoihin asti hyvin rajoittuneet suhteet, että yhteistoiminta vahvistuu siltä osin kuin on kyse opiskelijoiden sekä yritysten johtajien ja virkamiesten perehdyttämisestä Kazakstanissa EU:n toimielinrakenteisiin, oikeudellisiin ja taloudellisiin rakenteisiin sekä niiden toimintaan; 11. Kehottaa jäsenvaltioiden hallituksia moninkertaistamaan niin julkiset kuin yksityisetkin yhteytensä Kazakstaniin edistääkseen kansanvallan ja markkinatalouden lujittumista kyseisessä maassa samoin kuin sen liittymistä Euroopan talouteen ja kansainväliseen talouteen; 12. Pitää hyvin tärkeänä laajamittaisen avaruusyhteistyön kehittämistä Kazakstanin kanssa ottaen huomioon Kazakstanin erityiset vahvuudet tällä kärkisektorilla; 13. Katsoo, että kumppanuus- ja yhteistyösopimus on lähtökohta ja että sitä on tarkistettava, muutettava ja, jos mahdollista, laajennettava kymmenen vuoden sopimuskauden lopussa, ottaen huomioon erityisesti Maailman kauppajärjestön toiminta sekä alueellisten suhteiden kehitys IVY:ssä ja Keski-Aasiassa; 14. Kehottaa puhemiestään välittämään tämän päätöslauselman komissiolle ja neuvostolle sekä Kazakstanin hallitukselle.